Jann Sjursen (KRF), 2003-09-04:
Jeg turde vove den påstand, at jeg har beskæftiget mig en hel del med denne her sag, men det kan andre selvfølgelig vurdere anderledes.
Jeg turde også vove den påstand, at det, som hr. Jesper Langballe har præsenteret Folketinget for i dag,
er en eskapade, en flugt fra det, der er virkeligheden, også omkring Auschwitzdagen og den måde, den har været afholdt på i år og hele det forløb, der er gået forud.
Ikke bare er det en flugt, det er også en hån imod de mennesker, som har stået bag Auschwitzdagen og dens afholdelse her i Danmark i år, og det, mange af dem har været ofre for, for de er jo rent faktisk vidner, ikke bare til holocaust, men også til forskellige folkedrab, som desværre har fundet sted rundtomkring i verden.
Det er de selvfølgelig i deres gode ret til.
Regeringen har dog trods alt givet tilsagn om - det skal siges, ret skal være ret - at der skal bevilges 2 mio. kr. til afholdelse af næste års Auschwitzdag.
Det går jeg ud fra, at hr. Jesper Langballe så også er imod sker, men det må han jo drøfte med regeringen på et andet tidspunkt.
Det, jeg bare synes er bemærkelsesværdigt, er, at regeringen, som selv har truffet beslutning om denne årlige Auschwitzdag, ikke er gået mere ind i diskussionen om dagen og dens indhold og selvfølgelig også dens økonomiske fundament.
Så kan det godt være, at hr. Jesper Langballe mener, at jeg viger uden om en principiel debat.
Jeg holder meget af bibelhistorie, men jeg synes ikke ligefrem, at det i denne her sammenhæng er nødvendigt at gå tilbage til Adam og Eva for at tage diskussionen op med hr. Jesper Langballe.
Danmark har påtaget sig nogle forpligtelser i forbindelse med Stockholmkonferencen i 2000.
Det kan godt være, at man i Dansk Folkeparti er totalt ligeglad med disse forpligtelser, siden hr. Jesper Langballe er blevet ordfører; det er der tidligere ordførere for Dansk Folkeparti, der ikke har været, det noterer jeg så bare.
Men vi agter altså at holde regeringen fast på disse forpligtelser, som vi mener, vi skylder ikke mindst de ofre for folkedrab, der har været op gennem historien.
Jeg kan tilslutte mig de ord, hr. Poul Nyrup Rasmussen just har ladet komme til udtryk.
Så blot en replik til hr. Jesper Langballes synspunkt angående at han kan høre på mig, at det nok er velmenende, det, jeg mener og siger, og at det så i øvrigt er det værste af det hele.
Jeg synes måske, det værste er at blive påduttet den slags af hr. Jesper Langballe, netop fordi det jo ikke bare er Kristeligt Folkepartis velmenende, naive, kultiske, ideologiske projekt, men det faktisk er at tage de forpligtelser, som den tidligere regering under hr. Poul Nyrup Rasmussens ledelse påtog sig under Stockholmkonferencen i 2000, alvorligt.
Det er noget, jeg føler, at den nuværende regering kun meget halvhjertet følger op på, om end der dog har været en vis opfølgning i forbindelse med det her beslutningsforslag, som vi har fremsat.
Derfor synes jeg simpelt hen ikke, at det hører nogen steder hjemme i en folketingsdebat at påstå, at hr. Jann
Sjursen nok er velmenende, men han er altså lidt gakgak, og derfor kommer han frem med sådan et forslag her.
Jeg respekterer, at hr. Jesper Langballe har en fundamentalt anderledes holdning end den, vi har i Kristeligt Folkeparti i denne her sag, og jeg vil ikke sige, at hr. Jesper Langballe er velmenende i denne her sag, han har bare et fundamentalt anderledes syn på de her ting, og hvordan man skal omgås dem og ikke mindst de personer, det vedrører.